中巖
作者：范成大
朝代：宋

paragraphs: 赤巖倚竛竮，翠邏森戌削。
岑蔚嵐氣重，稀間暑光薄。
聊尋大士處，往扣洞門鑰。
雙撐紫玉關，中矗翠雲幄。
應供華藏海，歸坐寶樓閣。
無法可示人，但見雨花落。
不知龍湫勝，何似魚潭樂。
夜深山四來，人靜天一握。
驚看松桂白，月影到林壑。
門前六月江，世界塵漠漠。
寶瓶有甘露，一滴洗煩濁。
捫天援斗杓，請爲諸君酌。